
Paper presentert på 7. nordiske forskersymposium i naturfagdidaktikk i Kristiansand, juni 2002 

Odd Valdermo:

Bør rammene for å forstå læring ligne rammene fra tegneserien om Fiinbäck og Fia
?  Eller:
Er dagens læringssyn til hjelp eller hinder for å forstå og bidra til utvikling av nye læringsvaner og større læringsbevissthet i skolen?

Et fascinerende trekk ved denne tegneserien var at deler av bildene var utafor rammen.

Abstract:

Sju års aksjonsforskning i norsk videregående skole (vgs.) har dokumentert et stort utviklingsbehov med hensyn til elevers (og læreres) læringsbevissthet. Ensidig vektlegging av ett læringssyn som ”ramme” kan skape hindringer i klasserommet. Kanskje må satsing på bedre læringsvaner inspireres av figuren: at deler av virksomheten legges utafor rammene?

1.  Innledning

Denne presentasjonen tar utgangspunkt i fire aksjonsforskningsprosjekter i norsk videregående skole fra 1995. Alle prosjektene handler om kunnskaps- og læringsforståelse, læringsbevissthet og læringskontroll (metakognisjon). Bak alle prosjektene ligger ønsker om å endre deler av etablert skolepraksis. Den som vil endre noe, vil ofte møte motstand. Det har også vi gjort. I dette tilbakeblikket på barrierene vil jeg gjøre noen avgrensninger og presisere noen begreper i del 2. Del 3 orienterer kort om de nevnte prosjektene, mens 4 reflekterer over endringsbarrierer knyttet til læringsbevissthet i skole og lærerutdanning. Et sentralt spørsmål ut fra våre erfaringer er om etablerte læringssyn bidrar til eller hindrer større læringsbevissthet så vel hos elever som lærere og lærerutdannere. 

Alle prosjektene har vært ledet av en pedagog (Tor Vidar Eilertsen) og en fagdidaktiker (meg selv). Vi ser pedagogikk og fagdidaktikk som komplementære fordi fagfeltene utfyller hverandre i skolehverdagen og i skoleforskning. Ønske om å besitte en mer komplementær kompetanse er grunnen til at jeg i flere år har omtalt meg selv som naturfagpedagog mer enn fagdidaktiker. 

Kort om meg selv: Jeg har et (moderat) realistisk vitenskapssyn: Jeg tror f.eks. gener fins og at en del av de kunnskapene vi i dag har på dette feltet, ikke bare beskriver naturen, men også vil påvirke og endre den. Å være realist betyr også å akseptere at vår erkjennelse om naturen noen ganger er usikker, som f.eks. konsekvenser av genmanipulering, og at man kan skjelne mellom erkjennelse med ulik grad av pålitelighet. 

Mitt realistiske kunnskapssyn ligger til grunn når jeg forkaster alle ismer, ”teorier” eller perspektiver som alene gjør krav på å være rammer som dekker alle sider ved læring. Til det er skole og læring både for komplisert og komplekst. En komplementær tenkemåte med rom for ulike perspektiver kan være en mer realistisk vei å gå. Forutsetningen er at ulike tenkemåter utfyller hverandre for å forstå læring. 

2.  Avgrensninger og presisering av begreper

Tenkningen – og erfaringene – bak dette paper gjelder læring i formalisert opplæring, begrenset til ungdomsskole og vgs. Fra min side er det tenkt på undervisning og læring og sammenhengen mellom disse i naturfag, men innholdet kan være relevant for andre skolefag etter som det handler om læringsforståelse. Et stort problem for pedagogiske debatter er den uryddige og upresise begrepsbruken, noe som fremgår av del 4. Til en viss grad er dette vanskelig å unngå.

Jeg har valgt få, mest skandinaviske referanser. Det kan lette oppfølging for leser. Referansene brukes primært for å få frem bestemte poeng mer enn å gi en dekkende presentasjon av referansen.

Læringsvaner og læringsbevissthet

Vi bruker ordet læringsstrategier om potensielle læringsvaner. Læringsstrategier kan både ha en teknisk side, eks. tankekart, og en nivåside som gjelder bruksmåten, i dette tilfellet av tankekart. En ny læringsvane krever en bevisst fase for etter hvert å bli en vane som kan være et mer ubevisst valg. Læringsbevissthet dreier seg om bevissthet både i forhold til fag og læremåte. Disse to aspektene er komplementære, henger sammen og utfyller hverandre. Læringsbevissthet omfatter i vår vide betydning det å benytte og utnytte mulighetene, ikke bare vite om dem. Læringsbevissthet dreier seg også om å knyttet innholdet av det en lærer til seg selv og sine omgivelser slik at det etableres et eierforhold til det lærte, dvs. at læring i større grad er relatert til det å oppleve noe ved læringen.

Behaviorisme

”Behaviorisme” har måttet tåle mye negativ omtale gjennom den siste generasjonen. Tradisjonell og lærerstyrt fagformidling, som noen forbinder med behavioristisk læringsteori, bygger på urgamle modeller om overføring av informasjon. Behaviorisme som system er av langt nyere dato! Behavioristiske retninger har ”videreutviklet” tradisjonelle formidlingsformer gjennom fragmentering av fagkunnskaper og læring gjennom drill, som i overdreven og rendyrket form kan være blindveier for skolelæring. Behaviorisme la vekt på læring som endring av elevens ytre, observerbare, individuelle oppførsel (Dysthe 2001). Noe av bakgrunnen for dette var at man så det som umulig å få tilgang til hva som skjer i våre hoder når læring skjer. Langt på vei har behavioristene fått rett selv om forskning på språk og læring og forskning på alternative forestillinger kanskje har ført oss litt videre. 

Roger Säljö hevder at ”Behaviorismen avlöstes under .... 1950 .... av ....kognitivismen.” (Säljö 2000:49), men innrømmer at behaviorisme er en vel utviklet vitenskap for (andre) dyr (s. 54). Ut fra våre erfaringer ser vi ”behavioristiske” tenkemåter, som f.eks. positiv forsterkning for påvirkning av individuell eller gruppevis adferd i skolen som verdifulle, da et godt læringsklima er viktig både for faglæring og læring om læring. Bruk av belønning i en eller annen og vel begrunnet form (ros, premiering, karakter, osv) kan i perioder – anvendt med vett – være viktig for motivasjon og læring. Det er i den betydningen jeg bruker behaviorisme (Beh) her.

Konstruktivistiske syn på læring

Til den forestående drøftingen trenger jeg to typer individuell konstruktivisme og to typer sosial konstruktivisme. En typisk fremstilling av individuell konstruktivisme finner vi i Svein Sjøbergs bøker i fagdidaktikk (Sjøberg 1990, 1998, 2001). Her beskrives eleven som aktiv, skapende, bygger ”sin egen kunnskap” som det ofte heter, justerer (selv) sine oppfatninger gjennom møter med omverdenen. ”..hovedperspektivet..... er konstruktivisme ..... at kunnskapen blir til gjennom en aktiv prosess, at den konstrueres” (Sjøberg 1998:37). Formuleringer om elevens egenproduserte kunnskaper har fått innpass i norske og svenske læreplaner (og sikkert mange flere). 

Den første av mine to typer individuell konstruktivisme (ik) er knyttet til enkelteleven som i sin læring bygger opp egne kunnskaper, ulik andres. I naturfag kan det lett føre til uholdbare kunnskaper. En slik ”radikal konstruktivist” (etter von Glasersfeld, eks. 1989) vil i så fall tilegne seg ”kunnskaper” som er lite kommuniserbar med omgivelsene. En ting er at man ikke vet om fagmålene er nådd, en annen sak er om en slik hver-sin-egen-kunnskap-forståelse isolerer individene og kanskje skaper mer ubehag enn utvikling? Her fins det mange eksempler i hverdagen.

Den andre typen individuell ”konstruktivisme”, som er mer interessant for å lære og forstå læring i naturfag, er at elevene i hovedsak lærer en holdbar fagforståelse gjennom variert bearbeidelse av den informasjonen de får tilført fra lærebøker, eksperimenter eller andre kilder (åpne forsøk har innebygd styring med tanke på læring!). Denne typen konstruktivisme dreier seg svært mye om rekonstruksjon! Kanskje er internalisere et bedre ord
, og jeg betegner denne med ii. I det ligger behovet for å bearbeide tilført informasjon for å tilegne seg nye ideer, tilpasse dem til egne forkunnskaper, eget språk og egne oppfatninger, oppleve noe, bygge opp et eierforhold. Hensikten med å velge internalisere i stedet for konstruere er understrekning av det (kulturelt sett) rekonstruktive element. Internalisering forutsetter allsidig aktivitet, både av den som lærer og av den om tilrettelegger (lærer/læremidler). Et godt læringsresultat i realfag er nær knyttet til et på forhand gitt læringsmål (i fag og læringsforståelse), og avgjort knyttet til informasjonens hva, hvordan og for hvem. ii betyr at det skjer en tilpasning til omgivelsene samtidig som en viktig del av læringen må skje i individet. 

Sjøberg (1998) påpeker at sosial konstruktivisme har ulike betydninger (s. 259), men er vanskelig å følge, også i sin nyansering mellom individuell og sosial konstruktivisme (s. 321). Det gjelder også det å skjelne mellom vitenskapelig erkjennelse og barns læring. Joan Solomon snakker om sosial konstruksjon av mening (Solomon 1994), Gunn Imsen (1998) refererer til Gergens ”constructionism” for sin sosiale konstruktivisme, og setter som flere andre sosial konstruktivisme lik sosiokulturelt perspektiv, noe O’Loughlin (1992) sterkt har kritisert. Så vidt jeg oppfatter, setter også Ferens Marton (2001) som ”en forenkling” likhetstegn mellom sosial konstruktivisme og sosiokulturelt perspektiv. Dyste (2001) foreslår ordet sosiokonstruktivisme, som om det ikke var nok konstruktivismer fra før. Begrepsbruken er mildt sagt forvirrende. 

I denne teksten har jeg behov for én type sosial konstruktivisme (sk) om læring, kunnskapsutvikling og læringsforståelse der jevnbyrdige kommer frem til ny, holdbar kunnskap ut over de forkunnskaper de besitter, uten tilførsel av informasjon utenfra i den aktuelle læringssituasjonen. I denne konteksten er det altså et sentralt spørsmål om elevgruppen konstruerer noe nytt eller ”eget” som ikke alt eksisterer blant gruppemedlemmene, en rimelig tolkning av uttrykket sosial konstruksjon. Den andre typen sosial ”konstruktivisme” går mer på et samspill mht. å bearbeide faglige innspill til gruppa mot et gitt læringsmål. I siste tilfelle er det vel så viktig å snakke om sosial rekonstruksjon som konstruksjon. Jeg foretrekker uttrykket sosial internalisering omtrent slik Solomon beskriver, og markerer det med si nedenfor. 

I daglige situasjoner er det neppe tvil om individers eller gruppers hyppige konstruksjoner av oppfatninger, som f.eks. i spørsmål om offside eller ikke under en fotballkamp, selv om det som regel fins ett rett svar også på offsidesituasjoner. I naturfagene vil svært mange såkalte ”egne” elevkonstruksjoner ende med misoppfatninger. 

Sosiokulturelt perspektiv

Som hovedreferanse for sosiokulturelt perspektiv på læring bruker jeg boka til Roger Säljö ”Lärande i praktiken”: Her står den kulturelle reproduksjonen sentralt, en forutsetning for å opprettholde enhver kultur: ”Hur återskapas den kollektiva kunskapen hos individer ...” (Säljö 2000:17/18).  Säljö finner små verdier i konstruktivismene (s. 56).

Fokus ligger på gjenskaping, kultur og kommunikasjon. Læring er et sosialt og kulturelt fenomen der språket står sentralt. Individets læring skjer gjennom deltaking i sosiale praksiser, noen ganger omtalt som situert læring. ”Och just samspelet mellan kollektiv och individ är i fokus i ett sådant perspectiv.” (Säljö 2000:18). Men spørsmålet om individets læring og ikke minst individers ulikheter mht. læring er uklart i Säljö’s sosiokulturelle perspektiv, slik Marton (2001) påpeker. I tillegg er deltakelse i ”sosiale praksiser” noe helt annet i skolen enn i hverdagen (del 4). Jeg oppfatter Säljö slik at når det er en ”sterk” kultur (innhold, tradisjoner, emosjoner, osv) for et gitt læringsmål, vil læringen ”gå av seg selv”. Men dette er heller blant de sjeldne tilfeller ved læring i skolen, og særlig i spørsmål om å utvikle læringsbevissthet og læringsforståelse. I den påfølgende drøftingen velger jeg å bruke to ulike sosiokulturelle perspektiver for å få frem viktige poeng: ett der det fins et kulturgrunnlag som støtter ønsket læring (so1), og ett der kulturen mangler, og må bygges opp (so2). I det siste tilfellet kan etablert kultur danne høye barrierer mot ønsket endring. 

Et sosiokulturelt perspektiv på læring understreker viktigheten av at voksne legger forutsetningene for læringen. Men det forutsetter i dette tilfellet en so1-situasjon i forhold til ønsket læringsvane. so1 eller so2 blir helt avgjørende for metode og resultatet. 

	Imitasjon er en svært viktig og kanskje undervurdert del av læring. Dette kommer best frem hos små barn, der mye imitasjon (internalisering) skjer uten at meningen blir oppfattet av barnet. Noen barn, f.eks. med Downs syndrom,  har små evner til å imitere, og dette skaper sosiale problemer for dem. (ref. fagpersoner ved PPT Tromsø)




3.  Prosjektene

Alle prosjekter er som nevnt basert på aksjonsforskning. Det startet med Åpenbok-prosjektet i 1995 ved tre videregående skoler og til sammen 15 naturfagklasser. Åpenbok-vurdering tillater hjelpemidler på prøver og til eksamen
. Målsettingen med ÅB er å redusere vektlegging av huskekunnskaper og fremme en mer forståelsesrettet læring. I tillegg ønsket vi å knytte læring og vurdering tettere sammen. Utforming av oppgaver/problemstillinger blir sentralt i denne sammenheng, både for å redusere avskrifter og for å unngå gevinster ved ensidig å ”stormpugge” til prøver uten å forstå innholdet. Erfaringer fra dette prosjektet er publisert ulike steder (bl.a. Eilertsen og Valdermo 1997, Eilertsen og Valdermo 2000 A og B). Se ev. også vår hjemmeside: www.plp.uit.no, klikk forskning og prosjektnavn. Forskningsmetodikken er best omtalt i den første henvisningen.

Etter hvert innså vi at vi måtte bidra til å utvide repertoaret for undervisnings- og læringsstrategier, f.eks. mht. elevnotater, for om mulig å øke så vel elevenes som lærernes læringsbevissthet. Prosjekt nr. 2 la derfor større vekt på læringsklima, elevnotater og samspillet mellom undervisnings- og læringsstrategier. Mer generelt var det elevers læringsstrategier som var i fokus både i ÅB-prosjektet og i prosjekt 2. En viktig erkjennelse fra det siste var at elevers læringsstrategier ikke kan endres uten at det er nære sammenhenger mellom strategiene for undervisning og for læring. Det betyr at tradisjonen med ”studieteknikk” fra norsk skole har begrenset verdi ved spørsmål om læringsbevissthet, og kan bli en barriere i arbeidet med å komme videre.

Erfaringene med å utvikle elevenes notatvaner var så interessant at vi sommeren ’00 startet et tredje, toårige prosjekt, ”Læringsboka” (LB), sammen med lærere ved 9 videregående skoler. Hensikten var å prøve ut en ordning der elevenes notatbok både skulle være et bedre læringsredskap og et testredskap. Når elevene kan bruke sine notater på prøver og til eksamen, snakker vi om åpen-notatbok-vurdering (ÅnotB). Sentralt i LB-prosjektet er elevnotater som ikke bare fokuserer på fagforståelse, men også på læringsforståelse, læringskontroll og egenvurdering: derav betegnelsen læringsboka. LB har et videre perspektiv og er underlagt mer samspill og styring enn ”elevboka” som har vært praktisert i matematikk i noen år (del 4). Som del av LB-konseptet ble mappevurdering utprøvd i noen fag og i enkelte klasser (se hjemmesiden).  

Som nevnt innledningsvis er alle våre prosjekter basert på aksjonsforskning. Til ÅB-prosjektet skrev vi korte notater etter hvert som vi så behov for å legge føringer, mens det til prosjektet LB forelå noen notater med føringer for prosjektet ved prosjektstart. Notatene var ment som innspill til lærere og elever, både med tanke på læring og forskning, og fulgt opp gjennom undersøkelser (spørreskjema, logg, samtaler, studier av LB mm), møter og diskusjoner. Notatene har handlet om  elevnotater, ÅB-vurdering, mappevurdering, samspill og samarbeid, tanke- og begrepskart, forskningsprofil for prosjektet, klasseklima, analyseskjema for læringsvaner, mm.

Vårt siste prosjekt, ”Læringsbevisst skoledag”, (Lb-dag) startet våren ’01. Hovedhensikten er å få til en mer læringseffektiv skoledag, med færre fag pr. dag, mer variert og differensiert undervisning, egne studieøkter der elevene får større frihet til selv å disponere tiden for mer tilpasset arbeid. Strukturelle og organisatoriske rammer for undervisning og læring har også med læringsbevissthet å gjøre. 

Skolene valgte selv modell, men to av modellene var basert på forslag fra oss. Igjen viser jeg til prosjektets hjemmeside for intensjoner, opplegg og foreløpige rapporter. Spesielt for det siste prosjektet var at det omfattet hele skoler. 

Resultatene fra alle prosjektene er presentert i boka En læringsbevisst skole (Valdermo og Eilertsen 2002, heretter V&E2002). Noen rapporter ligger også på hjemmesiden. 

4.  Erfaringer og refleksjoner i forhold til læringssyn

I dette avsnittet tar jeg ut noen av erfaringene fra prosjektene der spørsmål rundt barrierer kan være særlig interessante å drøfte i forhold til læringssyn. Intensjonen med våre prosjekter var å endre læringsforståelse og læringsadferd i tråd med nasjonale, skolepolitiske føringer fra 1990-årene. Mange lærere, elever og skoleledere har vært positive til å prøve, men i arbeidet med å legge om vaner, har de fleste fått føle hva det vil si å streve mot etablerte kulturer i seg selv og i omgivelser (so2), selv om lærerne fikk stor frihet til egne prioriteringer. Eller kanskje vi alle trenger mer press for å frigjøre oss fra bindinger til etablerte (sub)kultur(er). En annen sak er de forskningsmessige problemer stor frihet skaper, med usikkerhet om hva aksjonens reelle innhold ble i det enkelte klasserom.

På én måte har Säljö rett i påstanden om at man ikke kan unngå ”kulturbasert” læring (so1). Ut fra våre prosjekter lærer elevene i norsk vgs., kanskje med unntak av matematikkfaget, at deres notater tillegges liten verdi av lærer, noe vi har god dokumentasjon for, og følgelig blir verdien liten for elevene selv (so1). Det meste av elevenes skriving i vgs. er mer eller mindre avskrift fra tavle eller læremidler, som om det skrives en ny lærebok mer enn en læringsbok. Nivået for læringsbevissthet i elevenes notatbøker er lavt, tross 10 års skolegang eller på grunn av den. Dette er godt dokumentert. Med nivå tenkes f.eks. på om elevene markerer spørsmål, behov for oppfølging, markeringer for at veiledning er fulgt opp, osv.

Om det er ønskelig med en læringskultur knyttet til en annen tenkemåte for elevnotater, bidrar Säljö’s sosiokulturelle perspektiv med få løsninger, slik jeg oppfatter det. Ikke bare mangler ønsket kultur, etablerte kulturer vil skape motstand og danne barrierer mot endring (so2). Uten kultur mangler grunnlaget for kommunikasjon og samarbeid, f.eks. i spørsmål om hvor man vil med elevnotater. Gode eksempler fins: to av ”våre” lærere innen yrkesfag har laget spennende opplegg for ”modellering” av elevenes notater (ik?/sk?/so?/ ?). Men selv om unntak fins, har vi registrert heller lite samarbeid mellom lærere uten pådriv utenfra om å dele erfaringer for å bygge opp sin kompetanse på læringsbevissthet for seg selv og sine elever, selv i tilfeller der lærerne har felles elever (so1, mangel på si?). 

I forbausende liten grad skjer nyskapende konstruksjoner som ik eller sk knyttet til elevnotater og læringsbevissthet, selv når dette er i fokus i klassen. I matematikkfaget har man gjennom mange år prøvd ut åpen-notatbok i norsk ungdomsskole. Opprinnelig var denne notatboka en ”elevprodusert” formelsamling, men er senere utvidet ved å tillate eksempler, oppsummeringer, mm. og kalles nå ”elevbok” (EB). Betegnelse og intensjoner for EB ligger nær en konstruktivistisk tankegang: den er elevens eget produkt, lærer skal ikke blande seg inn (ik, ev. sk). Noen lærere har likevel lagt vekt på mer eller mindre styring. EB har nok bidratt til mer diskusjon om og resultert i mer hensiktsmessige elevnotater. Med LB (læringsbok) ønsket vi å bygge opp en annen type kompetanse på elevnotater gjennom aksjonerende innspill. I et av våre mest vellykte eksempler ble elevene pålagt å bruke fargekoder i en periode (Beh?) for kommunikasjon med seg selv og lærer, for spørsmål, oppfølging osv. Etter en tid hadde et klart flertall av disse matematikkelevene (3MZ, 3. klasse i gymnaset) ”internalisert” systemet og snakket om det som sitt eget! (ii og si) (dokumentasjon på video). Men dette tar tid, og påtrykket fra lærer er ikke likegyldig i form og innhold. Og alt dette krever samspill mellom  undervisningsstrategier og læringsstrategier. Når endringer først er komme i gang, bidrar noen lærere også med nye ideer (ik?). Andre lærere har ikke maktet å endre egne vaner (so1), og lar elevene streve med sin LB på egen hand som om det var en EB, og selv konsentrert seg om undervisning. Vi har med andre ord kommet et lite stykke på vei mot en bedre notatbok. Her ligger et stort utviklingspotensial, men også store forskningsmessige utfordringer for å forstå barrierer bedre.

Lærerne i vgs. har gjennom de siste årenes kursinger vært utsatt for et ”konstruktivistisk” utsagn om at elevene vet best selv hvordan de lærer best (ik, sk). Vi tror påstanden kommer fra lærerutdanningen, for den er ikke kulturbelagt i skolen, altså ikke so1. Vi har ikke funnet dekning for påstanden etter utallige klassebesøk i og utafor forskningsprosjektene. Påstanden kan ha passivisert lærerne som nødvendige pådrivere for utvikling av mer avanserte læringskulturer, og kan ha svekket lærernes egenutvikling. Våre elever i vgs. har dokumentert et påfallende lite utviklet språk om undervisningsstrategier, læringsvaner, læringsbevissthet og andre områder for metakognisjon, og i et sosiokulturelt perspektiv på læring er språket sentralt. Begrunnelser for læringsaktiviteter i klassene er stort sett fraværende, noe vi har god dokumentasjon for å hevde. Sent på høsten 2001 hadde svært få elever ved en stor videregående skole (allmennfag/gymnas) noen ide om hva differensiert undervisning er, midt i UFD’s (Ministeriets) store Differensieringsprosjekt. 

Elevene har i hovedsak bare sin egen læringshistorie å bygge på, og våre undersøkelser viser et magert repertoar av strategier og lavt nivå på disse, f.eks. om læring gjennom samarbeid. Å tro at elever flest skal finne på eller konstruere noe som øker deres læringsbevissthet uten at ideene blir tilført utenfra (ik, sk), kan vise seg å være naïvt, særlig viss disse skal nå et høyere nivå. Også tilpasning av læringsstrategier for elever basert på at de representerer ulike intelligenstyper, krever bevisstgjøring og  oppfølging av kyndig lærer. Selv om ideer lanseres for elevene, kreves lang tids oppfølging og støtte utenfra før de innarbeides, tilpasses egen stil og blir en del av et daglig, og mer ubevisste repertoar (internaliseres, ii/si). Motstanden har i våre prosjekter vært størst blant de skoleflinke elevene i startfasen, men de skoleflinke har etter en tid også vært de sterkeste kortene for videreføring av ev. ny lærings(sub)kultur (so2). En nyetablert kultur synes skjør og avhengig av samspill mellom undervisningsstrategier og læringsstrategier for å overleve. Dette har vi dokumentert for arbeid med elevnotater.

Våre prosjekter viser at det er få lærere eller elever som lærer (konstruerer) noe av sine egne erfaringer på en slik måte at de endrer undervisnings- eller læringsstil som bryter med det de er vant til å gjøre, selv om erfaringer skulle tilsi det (ik). En grunn kan være at lærerutdanning tidligere var lite utviklingsorientert, en annen at mange lærere ut fra våre registreringer tilsynelatende har idiosynkrasi
 mot pedagogikklitteratur, noe som svekker grunnlaget for refleksjon. En viktig innskytelse her er at langt fra all endring er utvikling. Men problemet med å lære av egne erfaringer treffer selvfølgelig også oss som forskere, og viser igjen hvor viktig det er å dekke flere tenkemåter i forskningen gjennom samarbeid. Et nytt og typisk konstruktivistisk moteord som ”erfaringslæring” (røtter i learning–by–doing?) kan i et slikt perspektiv bli et narrespill, mens derimot erfaringsbasert læring, tuftet på hjelp til refleksjon rundt egne erfaringer, har et stort potensial. 

Säljö hevder at ”... ”upptäcka ... vad som händer” visar sig dock mycket svår ... deltagarna har svårt att se att ”något händer” øver hovud ...” (Säljö 2000:94). Sitatene refererer til faglæring, men ut fra våre erfaringer har Säljö’s påstand enda større gyldighet for læringsbevissthet. Sjøberg (1998) påpeker også at erfaring ikke er noen garanti for læring. Men i en annen sammenheng skriver han: ”Parallellen med forskeren er klar: Hvert eneste individ er fra fødselen en liten forsker som konstruerer sin virkelighetsoppfatning” (1998:39), men han understreker at dette ikke må tøyes for langt. Igjen kan situasjonen være svært ulik for skolelæring sammenlignet med læring i hverdagen. Å beskrive lærende barn som små forskere kan oppfattes som konstruktivistisk tenkemåte (ik), skjønt det er mye imitasjon.

En sammenligning av elever og forskere må også ta i betraktning at det er svært få forskere som produserer noe banebrytende nytt, og som forskere er de ikke i en situasjon hvor det stadig bringes inn nye pålagte læringsmål, eller at de må endre forestillinger. Det aller meste av forskning skjer innafor rammer med betydelig grad av rekonstruksjon og gjentakelse.

En nærliggende og interessant forskjell mellom konstruktivistisk tilnærming og et sosiokulturelt perspektiv er spørsmålet om styring. Konstruktivistiske perspektiver har skapt usikkerhet blant lærere, særlig yngre lærere, om i hvilken grad de skal styre læringsprosesser. Endring av (lærings)vaner krever ut fra våre erfaringer en lærer som ”står på”, en entusiast for fag og barn, et DRIV (jf. tidligere eksempel med fargekoding). Våre erfaringer tyder på at dette er enda viktigere for utvikling av læringsvaner. I ulike sammenhenger, spesielt utafor våre prosjekter, har vi sett at spørsmål om styring ender med manipulasjon av elevene, f.eks. ved at lærer legger ønskede synspunkter i munnen på elever. Manipulering regnes som laveste nivå for medvirkning. I et sosiokulturelt perspektiv kan det hete at på ”...ett paradoxalt sätt ... att barn skall vara självstyrande, att ...ansvar för barns utveckling .... försvinner (Säljö 2000:63). Utallige observasjoner i klasserom, i og utafor prosjektene, støtter Säljö. Utvikling av nye læringsvaner på høyt nivå krever perioder med styring mot tradisjoner i so1 gjennom ii, si, og etter hvert til so2).

I vår bok V&E2002 setter vi på bakgrunn av våre erfaringer spørretegn ved AFEL-konseptet: at eleven selv har Ansvar For Egen Læring. AFEL kan på noen måter sies å være individuell konstruktivistisk, selv om AFEL ikke ble utviklet med base i konstruktivisme-”begrepet”. Men som min kollega har hevdet i mange år vil skolens målsetting uansett kreve at det også dreier seg om ansvar for andres læring. Ut fra våre erfaringer og en komplementær tenkemåte har vi lansert DDAFL, delt og differensiert ansvar for læring (V&E2002 bl.a. kap. 14). På den måten håper vi at fordeling av ansvar mellom lærer og elever kan bli bedre kommunisert, fordelt og reelt, også mht. konsekvenser. Uheldigvis for lærere og elever fins det heller ikke en etablert kultur for DDAFL, noe som gir en so2-tilstand. Delt ansvar har også med medvirkning å gjøre. At noen få og de samme elevene om og om igjen medvirker mht. innhold og arbeidsmåter, innfrir ikke intensjonene i sentrale styringsdokumenter. Disse elevene setter seg selv i en begunstiget læringssituasjon.

I prosjektet Lb-dag hevdet elever på videregående nivå at de fikk ”frihetssjokk”. Mens ordningen med studieøkter fungerte godt for grunnkurselever, hadde elever i 2. og 3. klasse lett for å gjøre studieøktene til ”fritimer” som var tradisjonen eller subkulturen for timer der det ikke var lærer til stede. De elevene som var best fornøyd med egen utnytting av studieøktene, jobbet mest individuelt, jenter i litt større grad enn gutter. Flere læringsstrategier krever samspill og samarbeid for å nå et høyere nivå. En sterkere vektlegging av individuelle studieplaner i norsk skole kan svekke det grunnleggende fellesskapet for å utvikle læringsforståelse. De nevnte erfaringer må trolig tolkes slik at verken lærere eller elever har internalisert verdier av læring gjennom samarbeid, i så fall bare på lavt nivå. Vi utdyper dette i V&E2002. En typisk observasjon av elevarbeid i en studieøkt er at 5–8 elever sitter rundt et bord og arbeider uten formål med selve samarbeidet, i hovedsak i lavt læringstempo. Men organiseringen kan virke motiverende for i det hele å gjøre noe.

Det var også interessant å se hvordan tiltenkte, korte pauser i undervisningsøktene på 80/90 minutter lett ble til ”friminutt”, med tap av tid på rundt 5 minutter før ny oppstart, i tråd med so1. Gjennom skoleåret fører dette til et tidstap på tre til fire hele uker, noe svært få reflekterer over.

For metakognitive refleksjoner rundt andre erfaringer fra prosjektene, som utvikling av læringsklima, mappevurdering mm. viser jeg til vår bok V&E2002. 

Foreløpig konklusjon

Eksemplene i denne teksten viser at hvis omtalte læringssyn enkeltvis skal utgjøre rammen for utvikling av læringsbevissthet og læringsvaner, vil viktige sider for å forstå og takle dette bli hengende utafor, som på figuren. Selvsagt kan man si at det å sprenge rammer også er et fenomen i vår kultur, men det gjelder også utstøting av de som sprenger rammer. Vi har forsøkt å utvide rammen slik tegneren av Finbeck og Fia gjorde, ved å tenke komplementært, både–og, og gir mange eksempler på det i V&E2002.

Som analysene viser, vil diskusjoner om å utvikle læringsbevissthet sett i forhold til læringssyn, kreve en annen nyansering og presisering av begreper. Sjøberg skriver om konstruktivisme at et slikt ”godt ord.... brukes og misbrukes ...... fare for å bli meningstomt” (Sjøberg 2001:31). Mange forskere tar tent på ordet konstruktivisme, kanskje mest fordi man kan legge i det hva man vil, slik jeg har gjort i dette paper. Mange har fylt sin ”konstruktivismesekk” med alt av god pedagogikk, mye av det atskillig eldre enn konstruktivismene. Men et fancy ord er ikke det samme som et godt begrep. Det er for meg vanskelig å se verdien i ord som konstruktivisme uten et klarere begrepsinnhold, eller uttrykk som sosiokulturelt perspektiv med slik spennvidde at det kan betyr hva som helst. Rent logisk er ismene delmengder av og følgelig inkludert i sosiokulturelle perspektiver, for hvor skulle de ellers komme fra? Det kan lett bli hver sine individuelle ismer eller perspektiver med sine egne, uklare definisjoner slik man møter det blant lærere og lærerutdannere. En interessant analyse utført av Per M. Kind (1999) viste klart at ordet konstruktivisme ikke bidrar som begrep for lærerstudenter til å utvikle deres forståelse av undervisning og læring.

Den ureflekterte begrepsbruken kan være en av årsakene til den kanskje største endringsbarrieren i skoleutvikling, nemlig påstanden ”det gjør vi” når det er spørsmål om variasjon av undervisning, differensiering av undervisning, samarbeid, mappevurdering, arbeid med læringsklima, søkelys på læringsbevissthet, osv. Et besøk i klasserommet kan imidlertid vise noe annet enn det som påstås å skje der (ik!). Ikke sjelden ”går ting seg til” på et visst og ofte lavt nivå, f.eks. for mappevurdering, og det nivået vil forbli uendret inntil noen utenfra bidrar med inspirasjon, ”driv” og oppfølging i klasserommet (so2).

Å nå et høyere nivå for læringsbevissthet krever sammenheng og helhet for all utdanning, og mye tyder på at overlessede læreplaner mht. fagmål virker som en barriere for vektlegging av det å lære bedre, men henvisningen til travle læreplaner kan være unnskyldninger, for å skjule manglende kompetanse. Bruk av minsteplaner for hvert årstrinn kunne hjelpe, også for å knytte læring til opplevelse. En minsteplan inneholder det fagstoffet som neste skoleår bygger på. Og endelig: kanskje er det bare aksjonsforskning med aksjonslæring, som tross lav status i mange pedagogiske miljøer, kan føre oss videre i klasserommene. Dette blir en viktig oppgave for lærerutdanningen, slik Stortingsmelding 16xxxx understreker. 

Elevenes læringsstrategier er nå klarere fokusert i rammeplanene for lærerutdanning i Norge.

� Dansk: Gyldenspjæt, finsk: Vihtor og Klara?, svensk: ?


� Internalisere har ulike betydninger i litteraturen. Her: tilegne seg som gyldig for en selv, ta til seg.


� Tidligere brukte danskene betegnelsen ”åben bog” om det vi i Norge kalte eksamen med forberedelse, noe vi i mange tilfeller ikke vil kalle åpenbok.


� Sykelig motvilje, er ”allergisk” mot





